《次玉山分题韵四首 其一》
元代·郯韶

频年种豆绕幽居，深巷萧条意不如。日晏炊烟分井臼，春前草色上阶除。

清时自分耽诗癖，白昼休嫌生事疏。祇忆桃源种桃者，秋江多致鲤鱼书。

作者简介：湖州吴兴人，字九成。号云台散史，又号苕溪渔者。慷慨有气节。顺帝至正中尝辟试漕府掾，不事奔竞，澹然以诗酒自乐。工诗。